《题丹阳贺氏采桑饲蚕图》
明代·俞泰

一从西陵育蚕始，开我万世资生原。五亩桥边树桑柘，衣裳乃服由轩辕。

王泽寖衰不下究，弃置田庐作园囿。闾阎无复采桑人，却欲重重被文绣。

吁嗟皇妃躬祀夫人缫，岂敢恶逸为勤劳。公桑蚕室古来重，里罚有布惩不毛。

崇阳拔茶易桑植，乖厓卓有先几识。四野阴稠桑作林，襄城歌舞忠宣德。

上有作者民斯从，三吴非复当时风。一花一木务珍玩，饲蚕树老烟芜丛。

兹图宛然含讽意，彷佛东郊劝蚕事。桑阴筐篓去复来，屋里妇姑忙不寐。

簇箔层层候起眠，窖蚕缫丝说去年。却叹官租犹未了，莫教重贡八蚕绵。

作者简介：（?—1531）明常州府无锡人，字国昌，号正斋。弘治十五年进士，授南京吏科给事中，历官山东参政，嘉靖二年致仕，隐居芳洲，十年卒。好绘事，喜诗篇。有《芳洲漫兴集》。